Papersnake/gushiwen huggingface dataset:
行次西郊作一百韵
李商隐（唐代）

蛇年建午月，我自梁还秦。南下大散关，北济渭之滨。
草木半舒坼，不类冰雪晨。又若夏苦热，燋卷无芳津。
高田长檞枥，下田长荆榛。农具弃道旁，饥牛死空墩。
依依过村落，十室无一存。存者皆面啼，无衣可迎宾。
始若畏人问，及门还具陈。右辅田畴薄，斯民常苦贫。
伊昔称乐土，所赖牧伯仁。官清若冰玉，吏善如六亲。
生儿不远征，生女事四邻。浊酒盈瓦缶，烂谷堆荆囷。
健儿庇旁妇，衰翁舐童孙。况自贞观后，命官多儒臣。
例以贤牧伯，徵入司陶钧。降及开元中，奸邪挠经纶。
晋公忌此事，多录边将勋。因令猛毅辈，杂牧升平民。
中原遂多故，除授非至尊。或出幸臣辈，或由帝戚恩。
中原困屠解，奴隶厌肥豚。皇子弃不乳，椒房抱羌浑。
重赐竭中国，强兵临北边。控弦二十万，长臂皆如猿。
皇都三千里，来往同雕鸢。五里一换马，十里一开筵。
指顾动白日，暖热回苍旻。公卿辱嘲叱，唾弃如粪丸。
大朝会万方，天子正临轩。采旂转初旭，玉座当祥烟。
金障既特设，珠帘亦高褰。捋须蹇不顾，坐在御榻前。
忤者死艰屦，附之升顶颠。华侈矜递衒，豪俊相并吞。
因失生惠养，渐见征求频。奚寇西北来，挥霍如天翻。
是时正忘战，重兵多在边。列城绕长河，平明插旗幡。
但闻虏骑入，不见汉兵屯。大妇抱儿哭，小妇攀车轓.
生小太平年，不识夜闭门。少壮尽点行，疲老守空村。
生分作死誓，挥泪连秋云。廷臣例獐怯，诸将如羸奔。
为贼扫上阳，捉人送潼关。玉辇望南斗，未知何日旋。
诚知开辟久，遘此云雷屯。送者问鼎大，存者要高官。
抢攘互间谍，孰辨枭与鸾。千马无返辔，万车无还辕。
城空鼠雀死，人去豺狼喧。南资竭吴越，西费失河源。
因今左藏库，摧毁惟空垣。如人当一身，有左无右边。
筋体半痿痺，肘腋生臊膻。列圣蒙此耻，含怀不能宣。
谋臣拱手立，相戒无敢先。万国困杼轴，内库无金钱。
健儿立霜雪，腹歉衣裳单。馈饷多过时，高估铜与铅。
山东望河北，爨烟犹相联。朝廷不暇给，辛苦无半年。
行人搉行资，居者税屋椽。中间遂作梗，狼藉用戈鋋.
临门送节制，以锡通天班。破者以族灭，存者尚迁延。
礼数异君父，羁縻如羌零。直求输赤诚，所望大体全。
巍巍政事堂，宰相厌八珍。敢问下执事，今谁掌其权。
疮疽几十载，不敢扶其根。国蹙赋更重，人稀役弥繁。
近年牛医儿，城社更扳援。盲目把大旆，处此京西藩。
乐祸忘怨敌，树党多狂狷。生为人所惮，死非人所怜。
快刀断其头，列若猪牛悬。凤翔三百里，兵马如黄巾。
夜半军牒来，屯兵万五千。乡里骇供亿，老少相扳牵。
儿孙生未孩，弃之无惨颜。不复议所适，但欲死山间。
尔来又三岁，甘泽不及春。盗贼亭午起，问谁多穷民。
节使杀亭吏，捕之恐无因。咫尺不相见，旱久多黄尘。
官健腰佩弓，自言为官巡。常恐值荒迥，此辈还射人。
愧客问本末，愿客无因循。郿坞抵陈仓，此地忌黄昏。
我听此言罢，冤愤如相焚。昔闻举一会，群盗为之奔。
又闻理与乱，在人不在天。我愿为此事，君前剖心肝。
叩头出鲜血，滂沱污紫宸。九重黯已隔，涕泗空沾唇。
使典作尚书，厮养为将军。慎勿道此言，此言未忍闻。
题杨秀才园三亭·见山
王炎（宋代）

窗间酒榼与诗编，窗外山光翠入帘。
山好要人能领略，直须胸次似陶潜。
题金吾郭将军石洑茅堂
常衮（唐代）

云戟曙沈沈，轩墀清且深。家传成栋美，尧宠结茅心。

玉佩多依石，油幢亦在林。炉香诸洞暖，殿影众山阴。

草奏风生笔，筵开雪满琴。客从龙阙至，僧自虎溪寻。

潇洒延清赏，周流会素襟。终朝惜尘步，一醉见华簪。
元忠学士八兄耒离京师远蒙追送许惠服丹法托
张耒（宋代）

无复颠狂似少时，逢君犹自说蛾眉。
玉堂旧事君休念，两袖啼痕又送谁。
奉和王相公早春登徐州城
皇甫冉（唐代）

落日凭危堞，春风似故乡。川流通楚塞，山色绕徐方。

壁垒依寒草，旌旗动夕阳。元戎资上策，南亩起耕桑。
衡阳道中
范成大（宋代）

黑羖钻篱破，花猪突户开。
空山竹瓦屋，犹有燕飞来。
子平寄惠希夷陈先生服唐福山药方因戏作杂言
文同（宋代）

蜀江之东山色尽如赭，有道人云此是丹砂伏其下。
烟云光润若洗濯，涧谷玲珑如刻画。
我闻神仙草药不在丹上生，是中当有灵苗异卉之根茎。
果然人言所出山芋为第一，西南诸郡有者皆虚名。
就中唐福众称赏，肥实甘香天所养。
有时岩头倒垂三尺壮士臂，忽然洞口直举一合仙人掌。
土人入冬农事闲，千篝万锸来此山。
可怜所鬻不甚贵，着价即售曾不悭。
往年子瞻为余说，言君所部之内此物尤奇绝。
后复寄书劝我当饵之，满纸亲题华岳先生诀。
予因购之不惜钱，依方服饵将二年。
其功神圣久乃觉，筋牢体溢支节坚。
自问丹霄几时上，早生两翅教颺。
尘世如帤不可居，待看鸿蒙对云将。
送张侍御赴京
武元衡（唐代）

江南烟雨塞鸿飞，西府文章谢掾归。

相送汀州兰棹晚，菱歌一曲泪沾衣。
点绛唇·石洞清寒
曹勋（宋代）

石洞清寒，柳烟吹散松风静。日华光映。翠水环云径。道境多闲，不是人间景。谈清净。道师歌咏。花转云房影。
南乡子 美人浴
徐石麒（清代）

晚鬓卸惊鸦。促办温泉屑木瓜。俯向灯前开绣衵，羞他。

一手斜牵小婢遮。

春水浸梨花。香雾侵人胜馆娃。自是深闺人不见，棂纱。

更有春光漏一些。
摊声浣溪沙
毛滂（宋代）

窗倚目。适二柳当前，使君命伐之，霍然遂得众山之妙

日转堂阴一线添。使君和气作春妍。只有北山轻带雪，见丰年。

残月夜来收不尽，行云早起更留连。急翦垂杨迎秀色，到窗前。
上元夕过赣寓城外清江寺漫兴八首 其四
李孙宸（明代）

十里香尘夹道逢，锦城丝管未从容。听来女伴春游曲，不似官衙夜宴钟。
十六夜待月海上
李洪（宋代）

月到中秋已壮观，更看飞出海边滩。
光连贝阙鲸鲵骇，冷射蓬壶屭赑寒。
万顷银涛俱皎洁，一轮金魄尚团栾。
当年太白曾观此，宁肯呼为白玉盘。
采桑子 题画
徐映玉（清代）

仙山楼阁空中住，不作云车。便上灵槎。又跨青鸾弄彩霞。

苍苔上石岩扉静，烟水生涯。风月年华。爱伴双成扫落花。
入北山深处 其二
曹溶（明代）

树影疑无地，庵居恰有泉。溪冰危客渡，石籁响寒烟。

翠湿常愁雨，山荒不记年。未能留信宿，猿鸟共愀然。
田侍郎归镇（一作上魏博田侍中八首）
王建（唐代）

去处长将决胜筹，回回身在阵前头。

贼城破后先锋入，看著红妆不敢收。

熨帖朝衣抛战袍，夔龙班里侍中高。

对时先奏牙间将，次第天恩与节旄。

踏著家乡马脚轻，暮山秋色眼前明。

老人上酒齐头拜，得侍中来尽再生。

功成谁不拥藩方，富贵还须是本乡。

万里双旌汾水上，玉鞭遥指白云庄。

鼓吹幡旗道两边，行男走女喜骈阗。

旧交省得当时别，指点如今却少年。

广场破阵乐初休，彩纛高于百尺楼。

老将气雄争起舞，管弦回作大缠头。

笳声万里动燕山，草白天清塞马闲。

触处不如别处乐，可怜秋月照江关。

将士请衣忘却贫，绿窗红烛酒楼新。

家家尽踏还乡曲，明月街中不绝人。
如梦令 题画
葛秀英（清代）

棋谱半盘打就。独与银釭厮守。侍女去煎茶，蓦地梨云梦透。

醒否。醒否。夜静秋寒灯瘦。
桃李
彭汝砺（宋代）

南阳多桃李，寂寞自成蹊。白雪千林阔，红云一片低。

人非刘氏子，路近武陵溪。故国春相似，瞻观处处迷。
咏舞诗
殷芸（南北朝）

斜身含远意，顿足有馀情。方知难再得，所以遂倾城。
春日田园杂兴三首 其二
戴东老（宋代）

昨夜西郊雷隐鸣，金穰检历兆秋成。枪旗味向茶畦蓄，饼饵香从麦陇生。

拂去梁尘招燕乳，拨开檐网看蜂营。谁家子女群喧笑，竞学卖花吟叫声。
凤栖梧 忆妹
林瑛佩（清代）

征雁成行云外度。恼杀飘风，吹散东西去。既是飘风无定处。

分飞何不吹教聚。

倚遍雕栏无共语。杨柳丝丝，又送愁千绪。放下重帘不忍觑。

碧烟芳草斜阳暮。
读世卿荩卿挽五羊钟狂客卷次韵
陈献章（明代）

李家兄弟各才良，谁为酬知水鉴光。天地好人还自好，古今狂者岂皆狂。

碧油帐绕青丝鞚，紫锦囊封白雪章。万里平江能送我，十年灯火梦淮阳。
喜迁莺 和仁先韵却寄
沈曾植（清代）

年朝岁暮。向消领湖漘，雁啼柔橹。分轴编诗，倚声写梦，占得忘机逸旅。

一向椒芬凝酒，偏是蜡花窥户。重点检旧春衫，一瓣心香荐否。

何处双缟袂，月地归来，白晓冰轮午。照影波清，围炉夜永，几度移宫换羽。

零落潜夫旧事，都付补题新句。为邀勒帝台春，回向歌边金缕。
郊庙歌辞。昭德皇后庙乐章。雍和
佚名（唐代）

我将我享，尽明而诚。载芬黍稷，载涤牺牲。

懿矣元良，万邦以贞。心乎爱敬，若睹容声。
阌乡寓居十首。山僧
吴融（唐代）

石臼山头有一僧，朝无香积夜无灯。

近嫌俗客知踪迹，拟向中方断石层。
风入松（邻舟妙香）
吴文英（宋代）

画船帘密不藏香。飞作楚云狂。傍怀半卷金炉烬，怕暖销、春日朝阳。清馥晴熏残醉，断烟无限思量。

凭阑心事隔垂杨。楼燕销幽妆。梅花偏恼多情月，慰溪桥、流水昏黄。哀曲霜鸿凄断，梦魂寒蝶幽扬。
得李鲁山金清山见和之作却答
缪公恩（清代）

皇华嘉拜幸如何，得得归骢乐意多。白岳晴岚迎使节，绿江秋浪度仙艖。

钩银画铁今难继，水鸟山云古不磨。我愧阳春无妙曲，巴吟远向郢中歌。
早春招张宾客
白居易（唐代）

久雨初晴天气新，风烟草树尽欣欣。虽当冷落衰残日，

还有阳和暖活身。池色溶溶蓝染水，花光焰焰火烧春。

商山老伴相收拾，不用随他年少人。
夜吟呈赵东岩
戴复古（宋代）

汲井漱残酒，行吟到夜分。
一轩清似洗，万籁寂无闻。
风送迎秋雨，天收翳月云。
鸡鸣庭户白，人事又纷纷。
题许徽猷韩干二马
程俱（宋代）

并辔长途骋二龙，紫骝飞度玉花骢。何年照影瑶池暮，露鬣风鬉惨澹中。
甘州　约客积水潭观荷
张祥河（清代）

傍长堤、万盖绿生烟。清绝已凉天。记壶卢入市，招人共醉，我亦能仙。

见说红情词里，旖旎又今年。一觉閒鸥梦，虾菜亭边。

无恙钓丝何许，看城霞倒景，涧雪喷泉。只花香四壁，风外一楼偏。

话江南、采莲双袖，唱斜阳、低映脸波妍。吹箫感、暮潮生处，那便登船。
送郑严州四首
陈鉴之（宋代）

诸贤适江海，梧竹孤凤吟。
愿言正王度，祈招嗣清音。
亦为胶西董，反慰及物心。
未可赋柏舟，天眷宗社深。
颐庵喜神赞
白玉蟾（宋代）

江月射双眼，岩云飞两眉。
自是上饶一团和气，点化自家方寸真机。
能落笔作泣鬼神之诗，能坐石下烂柯之棋。
千人万人，瞻礼不已。
笑骑白鹿，独步天墀。
江山胜览
沈周（明代）

满地桑蓬属少年，出门自赋远游篇。匡庐真面开屏玉，嵩华仙踪倚岳莲。

野市谁家濯春酒，邻船何处访秋弦。老予牖下今头白，司马山川是梦缘。
咏松树诗
李德林（隋代）

结根生上苑，擢秀迩华池。岁寒无改色，年长有倒枝。

露自金盘洒，风从玉树吹。寄言谢霜雪，贞心自不移。
怡轩吟赠番阳张孝子
郭祥正（宋代）

古云蜀道难，蜀道之难难于上青天。孝子寻亲不辞远，草蹻负青离番川。

西从荆州望夔国，扪萝蹑石穿林巅。峡山愈深人迹绝，但闻悲风泠涧声潺湲。

汲溪钻火行复餐，夜宿茅屋衣裳单。回看江南路九千，一见归客吞悲酸。

寄声吾母形骸安，慎勿为语皮皴乾。涪州城西遇征蛮，城门防盗白昼关。

抚膺仰天涕汍澜，见亲之难难于蜀道难。成都渐近心稍宽，踊跃可得瞻耆颜。

父昔离家子方孕，子得见父今壮年。胡弗归兮死敢请，慰我慈母心悬悬。

三往三返又十载，孝子执辔方言还。番人闻归竞嗟喜，夫妇白首重团圆。

诛茅立屋奉甘旨，陈侯篆榜名怡轩。春禽提壶助春饮，綵衣自舞春风前。

腰金馔玉非我欲，但愿眉寿双松坚。朝熙熙，暮熙熙，谁将朱丝绳，奏我怡轩诗。
寓叹
陆游（宋代）

交世非初志，谋生又绝疏。
家贫思辟谷，人忌悔知书。
门异回轩巷，乘无秃尾驴。
老顽君勿怪，万事有乘除。
清平物
虞俦（宋代）

律身端合励冰清，莅政尤须称物平。
知是夫君深寓意，雅宜斯物遂安名。
池幽自足龟鱼乐，林静休教虫鸟鸣。
况复官间州似斗，不妨时此濯尘缨。
景德蜡祭百神三首 其三 送神用《高安》。
郊庙朝会歌辞（宋代）

来顾来享，礼成乐备。灵驭翩翩，云行雨施。
减字木兰花 其四
朱敦儒（宋代）

闲人行李。羽扇芒鞋尘世外。一叠溪山。也解分风送客帆。

时平叠醉。无复惊心并溅泪。长揖忘言。回棹桃花插满船。
次韵徐审知寄赠古句
赵蕃（宋代）

倦游历落三载中，重来触事多不同。
旧交云散隔山岳，在者一二莫我从。
新知喜获徐孺子，年少已有诸老风，
譬之宝剑虽尚伏，清夜往往舒长虹。
惟君家学故有宗，念我早日尝登龙。
周旋何止道畴昔，玷缺便拟相弥缝。
分携转眄且十日，梦寐尝若见德容。
要裁短章寄离阔，抒思苦穷无由丰。
新诗忽来堕我侧，句法沈稳字亦工。
寂寥此道几欲息，玄文纵在人非雄。
吾君嗜好乃如此，谁为冀北真群空。
我今百不一称意，顾赖交友忘终穷。
兹焉得君益足贺，自起酌酒浇块胸。
滔滔原从滥觞至，君其勿惮寻尺庸。
异时相见定刮目，敢作吴下旧阿蒙。
因君我亦事穮蔉，瘠卤要使成千钟。
劝石集贤饮
刘筠（宋代）

豪家抱瓮擅风流，更燎薰炉白雪楼。
鲁笔休分科斗字，蜀都且换鹔鹴裘。
仰天拊髀真为乐，倒载穿肠肯易愁。
欲鱠长鲸置雕俎，愿回北斗挹东流。
湘中秋怀迁客
崔涂（唐代）

兰杜晓香薄，汀洲夕露繁。并闻燕塞雁，独立楚人村。

雾散孤城上，滩回曙枕喧。不堪逢贾傅，还欲吊湘沅。
八月六日作四首 其二
韩偓（唐代）

金虎挻灾不复论，搆成狂猘犯车尘。御衣空惜侍中血，国玺几危皇后身。

图霸未能知盗道，饰非唯欲害仁人。黄旗紫气今仍旧，免使老臣攀画轮。
游仙都观
王周（宋代）

冷杉枯柏路盘空，毛发生寒略略风。

两汉真仙在何处，巡香行绕蕊珠宫。
夜雨病中
蔡襄（宋代）

久雨曾无度，阳和渐向阑。
杂香生众木，浓翠入孤峦。
漏缓宵仍静，灯微晓更寒。
芳时犹卧病，何日出城看。
喜雪
释文珦（宋代）

北风吹同云，惨澹日已夕。
枕上闻霰零，须臾映窗白。
晓来篱户间，平地忽过尺。
群峰静缭绕，弥望无寸碧。
栖鸟噤不鸣，空山断行迹。
古木摧危梢，荒崖失奇石。
瑞色遍天壤，膏润归宿麦。
螟蟊深入地，沴气亦消释。
丰年信可占，岂复忧民食。
野老不知寒，欢声动阡陌。
聊作喜雪歌，仰谢天钧力。
歌长遣谁和，写寄西峰客。
仲夏日暮忆胡筠客金台
周是修（明代）

清风满竹扉，细汗冷絺衣。莲爱疏红靓，槐宜密翠肥。

野塘双鸟度，溪寺一僧归。之子金台客，音书何太稀。
经旬不作诗今日霜晴可喜问梅沈园得两绝句此坡所谓痼疾逢虾蟹也 其二
赵蕃（宋代）

莫问今年与去年，祇应贫病两依然。故人满眼今谁在，且赋梅花第一篇。
和范信中寓居崇宁还雨二首
黄庭坚（宋代）

当年游侠成都路，黄犬苍鹰伐狐兔。
二十始肯为儒生，行寻丈人奉巾屦。
千江渺然万山阻，抱衣一囊遍处处。
或持剑挂宰上回，亦有酒罢壶中去。
昨来禅榻寄曲肱，上雨傍风破环堵。
何时鲲化北溟波，好在豹隐南山雾。
送吉老学士两浙提刑
梅尧臣（宋代）

重本恤刑天子圣，舟车持诏使臣贤。
部中汉吏无冤狱，葑上吴臣益美田。
重过故乡逢故老，一闻鸣鹤记山川。
不须歌管唯诗酒，况有余杭白乐天。
大晟府拟撰释奠十四首
佚名（隋代）

自生民来，谁底其盛。
惟王神明，度越前圣。
粢币具成，礼容斯称。
黍稷非声，惟神之听。
刘德明彦集祝弟以夏云多奇峰为韵赋诗戏成五绝 其二
朱熹（宋代）

为客厌城市，还家辞世纷。朝昏何所见，但有四山云。
留客亭
张岳（明代）

凭轩有所思，思思在远岑。我有青丝瑟，欲奏无知音。

凄凄芳草色，迟迟美人心。佳期不可敦，离忧故难任。

秋江浮芙蓉，春渚振璆琳。冥迷天欲雨，叹息河梁深。

归来卧山中，浪浪涕沾襟。竹窗列月曙，杉径黑云沉。

愿乘空谷驹，翩翩夕岩阴。桂枝聊攀折，杖屦日相寻。

山阿华岁晏，莫受异物侵。
与诸友
释慧空（宋代）

龙亡大泽蚖蛇出，火炎昆山玉石焚。百种交前今尽见，一时零石古无闻。

家居海角荔枝坞，书断江南鸿雁群。记得风前二三月，客亭长短我随君。
相见欢
龙辅（宋代）

雏鹂啄下红樱。曲栏晴。笑取泥金小扇、扑蜻蜓。

牵得住，推不去，是春情。多少柔肠嘱咐、护花铃。
古筑城曲
陆游（宋代）

筑城声酸嘶，汉月傍城低。
白骨若不掩，高与长城齐。
春日
何耕（宋代）

闻道西楼下，香风飏绮罗。
无钱沽酒得，不醉奈愁何。
老去春缘薄，慵来睡兴多。
闭门终一枕，亦不梦南柯。
感怀四首 其三
陆游（宋代）

平生喜栽花，赖以娱寂寞。小园财一亩，粲粲万跗萼。

典衣买紫桂，辍食致红药。阡眠香草茂，掩苒烟柳弱。

踏雨探花开，障风畏花落。虽惭童心在，终胜尘事缚。

今日疾稍间，天气亦清廓。啼鸟寒不归，可以侑吾酌。
横吹曲辞。关山月
长孙佐辅（唐代）

凄凄还切切，戍客多离别。何处最伤心，关山见秋月。

关月竟如何，由来远近过。始经玄兔塞，终绕白狼河。

忽忆秦楼妇，流光应共有。已得并蛾眉，还知揽纤手。

去岁照同行，比翼复连形。今宵照独立，顾影自茕茕。

馀晖渐西落，夜夜看如昨。借问映旌旗，何如鉴帷幕。

拂晓朔风悲，蓬惊雁不飞。几时征戍罢，还向月中归。
忆馀杭十首 其七
潘阆（宋代）

长忆高峰，峰上塔高尘世外，昔年独上最高层。月出见觚棱。

举年咫尺疑天汉，星斗分明在身畔。别来无翼可飞腾，何日得重登。
王龙骧墓
贾彦璋（唐代）

昔擅登坛宠，爰光典午朝。刀悬临益梦，龙启渡江谣。

茂绩当年举，英魂此地销。唯馀孤垄上，日夕起松飙。
过堂迂路登三学山李八百仙人道场
程公许（宋代）

失脚尘土窄，谒归旬朔暂。
迂径款名山，攀险得幽习。
平川开霭杳，长江远疏散。
驱车松柏阴，关户见日淡。
楼居规制古，殿壁丹青暗。
仙翁李八百，曾举陟霄汉。
遗迹古未陈，见我若笑粲。
灵液喷幽嵒，枯楠茁新干。
黄冠肃延劳，绿茗劝浇灌。
饥肠殷雷蛰，尘虑忽冰泮。
碑阅唐隶遒，诗为处士欢。
三生学精苦，一日升汗漫。
我岂无宿营缘，心犹悯世难。
思见甲兵洗，永自氈毳悍。
王度式金玉，民劳拔涂炭。
倏然一儒腐，不自省疏缓。
强令事驰驱，终觉窘羁绊。
何当脱屣去，吒迹烟霞伴。
宫洞吟步虚，丹经严静观。
太初以为邻，巧历那可算。
松风天未来，为我发永欢。
送梁道士谒寿州崔大夫
权德舆（唐代）

年少一仙官，清羸驾彩鸾。洞宫云渺渺，花路水漫漫。

岁计芝田熟，晨装月帔寒。遥知小山桂，五马待邀欢。
题龙池山人
施肩吾（唐代）

主人家在龙池侧，水中有鱼不敢食。

终朝采药供仙厨，却笑桃花少颜色。
和周子中韵
杨万里（宋代）

清愁政尔喜逢兄，一笑那知客帝城。
海气不曾晴色好，黎花半落嫩寒生。
刑书夜诵端何苦，诗句春来想不平。
我亦有怀无处说，对床只欲为渠倾。
题云际寺准上人房
李端（唐代）

高僧居处似天台，锡仗铜瓶对绿苔。竹巷雨晴春鸟啭，

山房日午老人来。园中鹿过椒枝动，潭底龙游水沫开。

独夜焚香礼遗像，空林月出始应回。
水龙吟（淮西重午）
卢祖皋（宋代）

会昌湖上扁舟，几年不醉西山路。流光又是，宫衣初试，安榴半吐。千里江山，满川烟草，薰风淮楚。念离骚恨远，独醒人去，阑干外，谁怀古。

亦有鱼龙戏舞。艳晴川、绮罗歌鼓。乡情节意，尊前同是，天涯羁旅。涨渌池塘，翠阴庭院，归期无据。问明年此夜，一眉新月，照人何处。
颂古五首
释彦岑（宋代）

一桡打著这瞎汉，堪笑令犹行一半。
竿头比重线约鲸波，趯浪拿云犹是钝。
经旬
释文珦（宋代）

经旬坐春雨，畏湿不下席。
晓年篱角萱，怒长忽过尺。
寒暄不齐二绝
洪咨夔（宋代）

次第新烟欲试茶，铮铮飞霰响檐牙。
惜春苦欲春长在，且得轻寒约住花。
古剑
强至（宋代）

只因耕战地，得此古龙泉。
磨拭自今日，埋藏曾几年。
无将试蛟窟，宜待静狼烟。
寄语奸邪辈，当锋莫向前。
送长儿之楚
张氏（唐代）

黄鹤楼前白浪生，江流滚滚鄂王城。傥从鹦鹉洲边过，一吊才人祢正平。
小园
陆游（宋代）

小园烟草接邻家，桑柘阴阴一径斜。
卧读陶诗未终卷，又乘微雨去锄瓜。
代家简生送别黄逃两别驾还漳
陈廷和（清代）

匹马向巑岏，招摇强自宽。人生聚散易，吾党别离难。

计日思倾盖，临风羡整冠。我歌老骥罢，觅醉碎琅玕。
田舍即事十首
刘克庄（宋代）

比屋篝车满，深林鼓笛喧。
簇花迎妇担，抛果浴儿盆。
古礼曾求野，先民或灌园。
子孙记吾语，切勿羡华轩。
和王祖文
冯时行（宋代）

河东河北塞烟长，谁作今年一苇航。
已见五龙思自奋，似闻两虎却相伤。
麟台君有青云路，蜗舍吾其白首郎。
忧国忧家连梦寐，端知不复有他肠。
登楼晚望
华岳（宋代）

羽雨洗空碧，晚清人倚楼。
稻花千顷浪，枫叶一帘秋。
远岸明残日，孤村认小舟。
溪山如爱我，相见亦回头。
艮岳百咏 药寮
李质（唐代）

已闻颁朔向明堂，百草犹思一一尝。天意应怜民疾苦，欲跻仁寿佐平康。
西江月
北宋·蔡京（宋代）

八十一年住世，四千里外无家。如今流落向天涯。梦到瑶池阙下。玉殿五回命相，彤庭几度宣麻。止因贪此恋荣华。便有如今事也。
颂石头和尚草庵歌
释印肃（宋代）

休作解，众妙玄玄无管带。
文殊仗剑逼如来，五百声闻心豁解。
蝶恋花 其一 次韵伊一
韩淲（宋代）

未就丹砂须九转。谁把新词，歌绕梁尘遍。拍拍韶华春意满。

揆予初度文何健。

恰是山花汀草远。独乐园林，不梦笙歌殿。灵气仙才非小见。

霞杯漫道蟠桃献。
遇顺风不及到齐山
袁说友（宋代）

爱渠风伯送行舟，莫作齐山一日留。
直向峡江千里去，搀天绝壁快吟眸。
寄题竹坡
许棐（宋代）

郭外移来费俸金，几年抬举玉成林。更无馀地栽闲树，尽有高成著卧禽。

寒影似传东野貌，清声如写伯夷心。呼童少杀青瑶简，染月濡云寄我吟。
送冯夏卿
李流谦（宋代）

再见三池已旧游，向来交臂锦江头。
味融实际冰河泮，心印微言水月秋。
虽作燕鸿犹邂逅，故应蓬梗合漂浮。
相思别后才余梦，身在刀州望梓州。
山隐竣事海棠正花二首
钱时（宋代）

春风亭馆久生埃，不见花开知几回。
日日登山君莫笑，山翁不为海棠来。
山中酬唐太史见访
万表（明代）

山斋寂寞腊初深，披衲朝朝闻梵音。
我已出家惟带发，君来连榻与同心。
天涯避地因多病，幻迹随缘即故林。
明月满庭残雪在，那堪孤棹返山阴。
和史经
孙邦（宋代）

渊明遇佳趣，欲辩每忘言。
道安对胜士，高论矜弥天。
斯人已往对可得，悠悠俗驾徒争先。
梦尸梦秽了对悟，甯论掷足与裸颠。
虽知香臭在得丧，一朝十获岁九迁。
谁能休沐过僧语，聊问我林仍我泉。
贤哉令尹得此趣，颇厌世味如荤羶。
学人荐取妙香句，莫学大珠空饭眠。
宅侧造猪栏，正坐贪秽免。
巷中堆马粪，而以清贵显。
二事大对侔，其眼乃能辩。
吾徒与衲子，相去夫何远。
只恐无鼻孔，当知係所践。
勿谓一瓣香，便解生一善。
居心苟对净，探洗谩卢扁。
要令登此堂，摩诘失其□。
深入对二门，诸臭雪见睍。
湛然方寸间，众妙来烟篆。
香销本无事，风静云回卷。
当年杜陵老，所造宜对浅。
夜宿赞公房，习气元未殄。
沉忧觉清梦，岂念世路蹇。
猪栏马粪辈，皆预公卿选。
泥涂布渠巷，欲往伤吾跣。
所以闻妙香，慨叹独辗转。
此香为谁来，知落处者鲜。
何如被蒙头，熟寐一觉遣。
奉和春日幸望春宫
郑愔（唐代）

晨跸凌高转翠旌，春楼望远背朱城。忽排花上游天苑，

却坐云边看帝京。百草香心初罥蝶，千林嫩叶始藏莺。

幸同葵藿倾阳早，愿比盘根应候荣。
牧牛儿
陆游（宋代）

南村牧牛儿，赤脚踏牛立，衣穿江风冷，笠败山雨急。
长陂望若远，隘巷忽相及。
儿归牛入栏，烟火茆檐湿。
山居十三首
蔡格（宋代）

观云听雨逐番新，清书绿荫更可人。
满眼个别无限趣，当窗憩久乐天真。
念奴娇（坐上次王伯开韵）
李弥逊（宋代）

风帘弄影，正闲堂永昼，香销人寂。轧轧邻机芳思乱，愁入回文寂织。燕蹴巢泥，莺喧庭柳，好梦无踪迹。那堪春事，背人何计留得。

谁似爱酒南邻，岸巾坦腹，醉踏西山碧。彩笔阳春传雁足，催我飞觞浮白。老去情怀，凭君试看，鬓上秋霜色。故园千里，月华空照相忆。
泛湖至东泾
陆游（宋代）

春水六七里，夕阳三四家。
儿童牧鹅鸭，妇女治桑麻。
地僻衣巾古，年丰笑语哗。
老夫维小艇，半醉摘藤花。
杂诗 其十一
李正民（宋代）

久雨浑无节，重云凝不收。朔风吹瓮牖，寒色透貂裘。

幸不妨农务，何堪助客愁。拥炉消短晷，闭户但商讴。
燕
李龏（金朝）

一巢功绩破春光，短羽新来别海阳。千里春风正无力，落花径里得泥香。
冬夜与溥庵主说川食戏作
陆游（宋代）

唐安薏米白如玉，汉嘉栮脯美胜肉。
大巢初生蚕正浴，小巢渐胜麦米熟。
龙鹤作羹香出釜，木鱼瀹葅子盈腹。
未论索饼与饡饭，掫爱红糟并缹粥。
东来坐阅七寒暑，未尝举箸忘吾蜀。
何时一饱与子同，更煎土茗浮甘菊。
偕王道观雪中联句 其八
黄裳（宋代）

砻转扬轻矿，筛旋迸细粞。纹波翻太液，缟练绕蓬莱。
浣溪沙·谁道飘零不可怜
纳兰性德（清代）

谁道飘零不可怜，旧游时节好花天。断肠人去自经年。
一片晕红才著雨，几丝柔绿乍和烟。倩魂销尽夕阳前。
杂曲歌辞 圣明乐
令狐楚（唐代）

海浪恬丹徼，边尘靖黑山。从今万里外，不复镇萧关。
春词二十首 其十一
李纲（宋代）

幽禽百啭舌如簧，院宇深深花木香。飘泊伤春惟泥酒，不知林外已斜阳。
泛广心池穿散花峡之东泠桥
王世贞（明代）

残潦足沧浪，沆漭亦蹄涔。况此鱼鸟地，俯仰见宏深。

刺榜故有余，扬帆稍不任。曲几列殽觞，岚翠时见侵。

宛转娱晖渡，彷徨嘉树林。飞瀑当面来，势若泻千寻。

回潨敛东峡，高岸吐阴森。轻飙散红萼，沾者酒自斟。

虽复拘方士，那能不披襟。
偈颂一百二十三首
释崇岳（宋代）

弥勒真弥勒，分身千百亿。
时时示时人，时人皆不识。
刘编修殿虎赠余诗己三年矣赋此答之 其二
戴亨（清代）

碧云苍雾讲堂阴，燕市离群听雁音。倾盖一谈天下计，开襟真见古初心。

浮沈声气交嫌晚，商榷人天道且深。白雪若教容易和，岂烦岁久始追寻。
题山桥十首
王柏（宋代）

轧轧飞车入翠微，人於妙处未深知。
自从标榜新拈掇，碎却山桥一段奇。
夏夜二首 其一
张耒（宋代）

一雨洗空旷，肃然天地秋。阴阳有至信，残暑逝不留。

中夜事忽变，西风延蓐收。云雷西北来，瀰漫布九州。

万生息惔焚，我疾亦已瘳。起哦不待晓，暗步禅堂幽。

落月倾屋西，候虫鸣不休。坐令百感集，岁晏此淹留。
丁集贤通判馀杭
杨亿（宋代）

辽东羽客富仙材，仙殿飞觞接上台。
便道归宁白苹渚，经时赐对柏梁台。
里中驱弩先行路，膝下斑衣庆寿杯。
明诏许令过别墅，不忧郡阁简书催。
海城秋日书怀寄朐山孙明府
李中（五代）

槐柳蝉声起渡头，海城孤客思悠悠。青云展志知何日，

皓月牵悠又入秋。鉴里渐生潘岳鬓，风前犹著卜商裘。

鸣琴良宰挥毫士，应笑蹉跎身未酬。
独往
方岳（宋代）

黄冠野服随孤鹤，竹迳松冈共往还。
不肯避人当道笋，相看如往对门山。
穷居作计未为左，造物於吾本不悭。
径扫石床供画寝，自怜诗骨尚坚顽。
寓目
韩琦（宋代）

拥传脩途倦，逢春旅思长。远烟含树色，细雨起尘香。

陇麦成行绿，林莺并对黄。扬鞭聊自慰，举目见韶光。
四序回文十二首 其一 夏
宇文虚中（宋代）

翠密围窗竹，青圆贴水荷。睡多嫌昼永，醒少得风和。
次韵林子章阻浅留滞
范成大（宋代）

客行端似未归云，指点璇杓几易辰。
喜有风花黄作晕，似闻溪涨绿生鳞。
我从走俗言无味，君已鸣文笔有神。
绣段炳然空辱赠，急翻缇袭扫蛛尘。
史行可宪副眷兄过临淮以诗见贻次韵识别
郑真（明代）

天开圣运粲人文，五色词葩吐异芬。锦里光重丞相府，青山气蔼大卿坟。

浙江科第登高甲，涿鹿名声迥出群。冠豸又看持宪节，封章应彻黈旒闻。
魏鸿禧叙别二首
袁甫（宋代）

世间万事尽筌蹄，尘外工夫好者希。
大道精通元自在，旁门浅陋谩多岐。
六年铁治劳经画，九转金丹默受持。
归去小溪溪上坐，要求消息在婴儿。
感兴其三
李白（唐代）

裂素持作书。
将寄万里怀。
眷眷待远信。
竟岁无人来。
征鸿务随阳。
又不为我栖。
委之在深箧。
蠹鱼坏其题。
何如投水中。
流落他人开。
不惜他人开。
但恐生是非。
杂曲歌辞。十二月乐辞。九月
李贺（唐代）

离宫散萤天似水，竹黄池冷芙蓉死。月缀金铺光脉脉，

凉苑虚蓉空澹白。霜花飞飞风草草，翠锦斓斑满层道。

鸡人罢唱晓珑璁，鸦啼金井下疏桐。
述韩柳诗
释智圆（宋代）

退之排释氏，子厚多能仁。
韩柳既道同，好恶安得伦。
一斥一以赞，俱令儒道伸。
柳州碑曹溪，言释还儒淳。
吏部读墨子，谓墨与儒邻。
吾知墨兼爱，此释何疏亲。
许墨则许释，明若仰穹旻。
去就亦已异，其旨由来均。
后生学韩文，于释长狺狺。
未知韩子道，先学韩子嗔。
忘本以竞末，今古空劳神。
萧史曲
曹勋（宋代）

玉箫散奇响，真气凄金石。
招携偶冥会，理惬心自适。
富贵如朝华，况复多得失。
胡不希长年，练气固形质。
高举凌仙翰，双飞上层碧。
挥手谢时人，去来空役役。
徵招
胡翼龙（宋代）

苹花又绿江南岸，宾鸿带将寒去。几许落梅愁，渺暗香何处。一去长是雨。剩费却、翠篝沈炷。冷隔帘旌，润销窗纸，有人吟苦。燕垒渍芹香，画堂永、关心去年情绪。愁压曲屏深，更小山无数。溅裙前事误。□□□、□□□□。□朱阑，不了销凝，移损秦筝柱。
寄常州簿郑宗仁
连文凤（宋代）

玉立蓬莱问浅深，仙裾不受海尘侵。
千年爱护神龙骨，万里凄尘老鹤心。
夜月照愁低草色，秋风吹泪哭松阴。
钱塘流水情何限，谁采苹花学越吟。
再用魏城驿韵贻白绵州
李流谦（宋代）

多病相如故倦游，归逢清润麦天秋。
回头渐远将军幕，飞梦先登帝子楼。
磊落声称元古郡，醉吟家世自诗流。
此身只拟春中老，莫问君平住益州。
同叔易季言游虎丘寺邂逅何得之
李纲（宋代）

理棹适闽粤，虎丘聊舣航。霜林正摇落，翠柏森成行。

入门蹑磴道，乔木间疏篁。秦帝试剑石，破瓜分路傍。

生公雨花台，说法今不亡。苍藓衣峭壁，枯荷响回塘。

遂游剑池上，毛发森以张。沈沈下无底，疑有虬龙藏。

镌削露天巧，胚胎劳混茫。清奇俨图画，秘怪叵测量。

薜荔叠秀色，枇杷吐幽香。行行造梵宇，金碧相荧煌。

危脊耸古殿，长腰曼脩廊。凭虚架云阁，凿险通禅房。

开轩俯吴会，蜂窠缭池隍。风烟寄远目，心逐征鸿翔。

列岫霭遥碧，平湖湛孤光。追寻殊未倦，策杖登崇冈。

幽独诗句苦，阖庐丘冢荒。五圣瞻象设，羽泉酌甘芳。

西庵何闲寂，修竹自苍苍。脱履足生茧，解衣汗如浆。

却携二三子，置酒白云堂。念旧已悽恻，感时增慨慷。

况我方远涉，狷介怀刚肠。一杯且相属，世事都茫茫。

冠冕志已冷，山林兴偏长。逝将脱羁束，超然傲羲皇。

斯游信清绝，去去何时忘。
少年见青春
王安石（宋代）

少年见青春，万物皆妩媚。
身虽不饮酒，乐与宾客醉。
一从鬓上不，百不见可喜。
心肠非故时，更觉日月驶。
闻欢已倦往，得饱还思睡。
春归只如梦，不复悲憔悴。
寄言少年子，努力作春事。
亦勿怪衰翁，衰强自然异。
长滩梦李绅
元稹（唐代）

孤吟独寝意千般，合眼逢君一夜欢。

惭愧梦魂无远近，不辞风雨到长滩。
和李智伯金石台不见旧题之作 其二
谢薖（宋代）

复忆高人张季鹰，每将杯酒胜荣名。登临叔子缘何事，湮灭无闻一怆情。
山中夜坐
安绍芳（明代）

夜气何萧森，空山思寥廓。不知风露寒，弥觉衣裳薄。

美人渺难期，对酒不成酌。白日虚牖生，微闻桂花落。
和康晋侯见赠
王庭圭（宋代）

儒生无力荷干戈，乱后篇章感慨多。但拿笔头吟白雪，莫挑马箠渡黄河。
鸡
张继先（宋代）

鸡德灵居五，峨冠凤彩新。
五更大张口，唤醒梦中人。
到胡道士草庵二首
王炎（宋代）

绿阴啼鸟户庭幽，解带聊为一夕留。
行李未知何日了，转蓬方觉此生浮。
市朝役役兔三窟，今古悠悠貉一丘。
得似黄冠林下住，何须控鹤上瀛洲。
贺若弼
徐钧（宋代）

乃翁永诀语堪悲，果定江南副所期。
守口未能终死舌，如何忘却刺锥时。
喜雨
陆游（宋代）

入夏久不雨，旱势已岌岌。
蛙蛤徒自喧，蛟龙卧如蛰。
何由白水满，但守青秧泣。
上天忽悔祸，川云起呼吸。
虚檐雨竞泻，平野苗尽立。
儿停蹋沟车，妇免忧谷汲。
人言雨非雨，乃是倾玉粒。
移床亦细事，敢叹屋漏湿！
虾蟆
姜特立（宋代）

周公洒灰垂典教，为尔朋徒多取闹。
如今大索不相容，省口何如且泥淖。
题王得贤槐阴堂诗卷
胡奎（元代）

三槐何郁郁，云是晋公栽。自从栽槐后，二郎登上台。

后世佳孙子，买地亦栽槐。我愿子孙多种德，莫负当年王相国。
句
赵师民（宋代）

露台枉惜千金费，却把铜山锡幸臣。
挽和靖先生
同闶（宋代）

身占河南第一功，力行笃信守家风。
渊源漫说斯文丧，深切今知此道东。
七日梦楹终有待，三年筑室恨无从。
嵩伊千古漫淳气，收入稽山鉴影中。
观洪遵双陆谱有感呈刘平甫范仲宣二兄
朱熹（宋代）

近从新谱识枭卢，拟唤安阳旧博徒。只恐分阴闲过了，更教人诮牧猪奴。
送秦少章
李廌（宋代）

建勋各有志，而我齿已疏。
除书喜之子，试吏东海隅。
满怀贮忠喜，陈编陋严徐。
平生困末路，龙蠖意不舒。
定交青云表，凛凛国士徒。
执颜肯顾我，曾未鄙非夫。
破愁有斯人，我邻知不孤。
危言解补天，决折已非图。
成名聊尔尔，国器自时须。
收功从兹始，良骥骛修途。
开樽稍黔突，惭愧饭与刍。
闭户待子归，看我所著书。
王太史张比部同登翠微阁
王延陵（明代）

石磴千盘转，山楼百尺余。
窗虚云自入，春暖柳将舒。
玉斝浮金液，雕栏俯碧虚。
叨陪太史宴，辞赋愧璠玙。
荥阳古槐
赵秉文（金朝）

荥阳县东千占槐，人言曾见汉朝来。不知几觉南柯梦，直至如今唤不回。
玉楼春
李子酉（宋代）

纱窗春睡朦胧着。相见尚怀相别恶。梦随城上角声残，泪逐楼前花片落。

东风不解吹愁却。明月几番乖后约。当时惟恐不多情，今日情多无处着。
闲咏二绝
黄图安（清代）

落花天气半晴阴，好去寻芳傍碧林。
是物含情知爱惜，莺声声里唤春深。

桃花水到报平渠，喜动新流见跃鱼。
一枕羲皇午梦后，数行小试右军书。
登岐州城楼
皇甫斌（唐代）

岐雍三秦地，登临实壮哉！客心关外断，秋气陇头来。

归目浮云蔽，寒衣早雁催。他乡有时菊，留赏故人杯。
宁宗朝享三十五首 钦宗室用《端庆》。
郊庙朝会歌辞（宋代）

显显令主，辉光日新。奉亲以孝，绥下以仁。兢兢业业，诞保庶民。

于穆不已，之德之纯。
送曹深叟之越
赵汝鐩（宋代）

几时重握手，未可便轻离。
路指千岩去，程宽一月期。
扪萝窥禹穴，剥藓读曹碑。
必自兰亭过，方当春暮时。
郭比部花园十二首 其七 天香道
郭正域（明代）

满路喷天香，独步金粟岭。试问中书君，何如月中景。
次韵惠梅禅师见寄秋日四首 其四
释德洪（宋代）

饱霜毛颖泛松煤，窗底鱼笺自在开。琢得小诗清似玉，步筇时绕紫莓苔。
赠张轩民赞善
王安石（宋代）

潮打空城寂寞回，百年多病独登台。
谁人得似张公子，有底忙时不肯来。
览清尚卷
齐己（唐代）

李洞僻相似，得诗先示师。鬼神迷去处，风日背吟时。

格已搜清竭，名还着紫卑。从容味高作，翻为古人疑。
岁暮感怀以余年谅无几休日怆已迫为韵
陆游（宋代）

王师宿梁益，行台护诸将；腐儒忝辟书，万里至渭上。
旌旗照关路，风雪暗戎帐，堂堂铁马阵，亹亹木牛饷。
谁知骨相薄，空负心胆壮！回首二十年，抚事增悲怆。
鹧鸪天
石孝友（宋代）

花漏声干月隐墙。琯灰迎晓透新阳。物情渐逐云容好，欢意偏随日脚长。

山作鼎，玉为浆。寿杯丛处艳梅妆。醉乡路接华胥国，应梦朝天侍赭黄。
梅
温庭皓（唐代）

一树寒林外，何人此地栽。春光先自暖，阳艳暗相催。

晓觉霜添白，寒迷月借开。馀香低惹袖，堕蕊逐流杯。

零落移新暖，飘飏上故台。雪繁莺不识，风袅蝶空回。

羌吹应愁起，征徒异渴来。莫贪题咏兴，商鼎待盐梅。
和瑛师
彭汝砺（宋代）

江湖日夜著东流，水上乾坤一点浮。隔浦云山随客步，近村花竹慰人愁。

同舟自有林宗在，结社还须惠远游。酒兴正酣归更懒，坐看凉月上沧洲。
洞仙歌令
欧阳修（宋代）

楼前乱草，是离人方寸。倚遍阑干意无尽。罗巾掩，宿粉残眉、香未减，人与天涯共远。

香闺知人否，长是厌厌，拟写相思寄归信。未写了，泪成行、早满香笺。相思字、一时滴损。便直饶、伊家总无情，也拚了一生，为伊成病。
题墨葡萄
史谨（明代）

谁写秋风月下枝，摩挲醉墨尚淋漓。白头常侍心中事，只有凉州刺史知。
沙口守潮
杭世骏（清代）

泼火微微雨，推篷静候潮。春风斤竹色，吹绿过沙腰。
和太素春书
田锡（宋代）

风幡轻细翠悠飏，楼阁轻寒水满塘。
柳絮微烟吟思足，梨花淡月睡魂香。
江山似画怜湘浦。魚笋尝新忆华阳。
早是春阴已无赖，可堪中酒恶情肠。
送灵澈上人还越中
刘长卿（唐代）

禅客无心杖锡还，沃洲深处草堂闲。
身随敝屦经残雪，手绽寒衣入旧山。
独向青溪依树下，空留白日在人间。
那堪别后长相忆，云木苍苍但闭关。
登第一山
王以铻（清代）

层山窈窕削芙蓉，灵秀真于此地钟。急雨声飞晴涧水，洪涛响落碧岩松。

鹿穿红叶林间去，人在斜阳洞口逢。竟日逍遥浑不倦，茅庵忽打暮天钟。
游洪阳洞 其二
刘清之（宋代）

稚川仙去忆浮丘，携客岩前问旧游。怀古临风一杯酒，荻花枫叶不胜秋。
渡扬子江
寅保（清代）

望中浮玉势崔嵬，得对名山第七回。风伯多情解相送，峭帆一瞥剪江来。
送陆三出尉
钱起（唐代）

春草晚来色，东门愁送君。盛才仍下位，明代负奇文。

且乐神仙道，终随鸳鹭群。梅生寄黄绶，不日在青云。
下武昌江行望涔阳
司空曙（唐代）

悠悠次楚乡，楚口下涔阳。雪隐洲渚暗，沙高芦荻黄。

渔人共留滞，水鸟自喧翔。怀土年空尽，春风又淼茫。
寄赠汤司谏二首
赵蕃（宋代）

自闻宽法离新州，日日江头数过舟。
学子尚知称述作，君王宁不念谋猷。
五车颇困十年读，一见蕲胜万户侯。
我亦东归苦无日，待公行矣勿迟留。
伏夜苦暑神游四景意可清凉 其二 宵槛蕙风
郭之奇（明代）

不须入谷聆琴音，紫茎绿带倚宵襟。谅由风动香能远，亦以人幽气可寻。

此夜开帷生旧忆，旧香入梦疑新识。梦里分明入抱怀，秋来应许就颜色。
秋夜雨中过黎氏山房 其三
梁有誉（明代）

竹径通松坞，幽人自往还。焚香寂无语，落叶满空山。
运司园亭十咏 其七 潺玉亭
章楶（宋代）

傍砌酾小渠，回环是流水。石蜃吐珠涎，清响醒人耳。

风彻竹影碎，月皎波光起。飒爽无尘嚣，静适心所喜。
书斋十咏·纸佛
刘子翚（宋代）

拂儿虽草创，日用最相亲。
莫遣维摩室，潜生庾亮尘。
清溪
陈章（宋代）

沧波万顷无纤尘，沙鸥两两来相亲。
主人忘机鸥不去，此时此景皆天真。
读子厚步月诗时方闻吕伯恭讣后数日赋此
朱熹（宋代）

晚步曲池上，西风吹我裳。仰观天宇阔，爱此明月光。

念我素心人，眇焉天一方。没者永乖隔，存者为参商。

飘零百岁期，寂寞幽鬓霜。还坐三太息，高林郁苍苍。
临殁口占
吴静（清代）

幼失瞻依长失天，舅亡姑殁嗣无传。一身孤苦弓惊雁，百事艰无浪扑船。

此夕黄昏聊自咏，他年青史果谁怜。交亲莫洒别离泪，我是瑶池谪降仙。
灵井
黄庶（宋代）

何年清泉眼，几斛涵苍苔。
瓮盎日夜至，长满莫可涯。
天旱不知竭，众流起黄埃。
淘绠乾未定，能使沴气开。
庙祠失根柢，故老奠酒杯。
蚕民咒枣栗，千斤意徘徊。
儿童惯冷暖，预知春秋来。
临之鉴须眉，方鉴无煤炲。
窟穴若喉吭，我疑吐云雷。
何当鞭蜃螭，与国驱旱灾。
八拍蛮
仇远（元代）

翠袖笼香醒宿酒，银屏汲水沦新茶。几处杜鹃啼暮雨，来禽空老一春花。
哭蒋詹事俨
崔融1（唐代）

江上有长离，从容盛羽仪。一鸣百兽舞，一举群鸟随。

应我圣明代，巢君阿阁垂。钩陈侍帷扆，环卫奉旌麾。

雅量沧海纳，完才庙廊施。养亲光孝道，事主竭忠规。

贞节既已固，殊荣良不訾。朝游云汉省，夕宴芙蓉池。

汲黯言当直，陈平智本奇。功成喜身退，时往惜年驰。

镇国山基毁，中天柱石颓。将军空有颂，刺史独留碑。

芜漫藏书壁，荒凉悬剑枝。昔余参下位，数载忝牵羁。

置榻恩逾重，迎门礼自卑。竹林常接兴，黍谷每逢吹。

逸翰金相发，清谈玉柄挥。不轻文举少，深叹子云疲。

遗爱犹如在，残编尚可窥。即今流水曲，何处俗人知。
题翟意圃听雪图
梁同书（清代）

漠漠山四围，三径断行迹。中有拥褐者，默坐数龟息。

寒风刮地来，洒窗声淅淅。林际老竹摧，檐端饥雀唧。

万籁不起时，闻根逗微寂。此境静者知，吟怀冰雪涤。
和由字韵
王之道（宋代）

当年相望见无由，千里荆襄隔数州。
时得新诗夸好句，服膺何止钓槎头。
方岩王侍郎江西破贼归 其一
释居简（宋代）

大厦难将一木支，驾言孺子托心期。绝怜十八滩头树，不管安危管别离。
赠道士张易
张镃（宋代）

道人生长清淮西，地荒战血孤鬼啼。
饱知浊世一朝菌，摆落羁馽全天倪。
穿霞踏月半区宇，山水名胜随攀跻。
我来欣逢大条左，握手便许论刀圭。
蕊珠七言素探讨，敷析秘奥开群迷。
绵绵玄牝斡两曜，夜半虚室腾虹霓。
同居蜀客话清简，物理返笑庄生齐。
坳堂烛暗坐顷刻，石头路净缘高低。
倾壶随意荐岩果，不假沆瀣求交梨。
他年相就养灵液，肯复自弃沦尘泥。
蓬洲阆苑恣游宴，有句更继肩吾题。
春日偕村人游芙蓉山同酌新酝
薛锦堂（清代）

芙蓉山畔负春暄，挈伴偕游草际温。烂漫千围红杏树，芳菲一桁绿杨村。

青骢得得荒郊路，白板斜斜野店门。好访牧童帘挂处，待评明月伴清樽。
漏泽院四绝句
陈造（宋代）

粹公颇似庐山远，美酒还因我辈沽。
想得静看豪饮罢，一灯弥勒伴跏趺。
山中秋日怀友
释文珦（宋代）

庭树凉飚入，西山爽气多。
独行清涧曲，閒咏紫芝歌。
野馔甘黄独，山衣足薜萝。
幽人同此好，何事不相过。
送诸方行化 其七
释守卓（宋代）

食施何如法施均，绿杨青草几番春。擎盂好好廛中去，莫惜眉毛指向人。
秋雨
陆游（宋代）

久占烟波弄钓舟，业风吹作凤城游。
不知苑外芙蕖老，但见墙阴苜蓿秋。
黄把里书俄复至，朱颜辞镜不容留。
晚窗又听萧萧雨，一点昏灯相对愁。
次刘明远宋子飞反招隐韵二首 其二
朱熹（宋代）

荣丑穷通祇偶然，未妨闲共耸吟肩。君能触处真齐物，我亦平生不怨天。
悼亡诗
李必恒（清代）

一室何啾啾，人语杂鬼哭。那得少踟蹰，黄泉路迫促。

飞来白项鸟，哑哑上我屋。心知不吉祥，其时六月六。

病妇晨起坐，清水自膏沐。再拜辞舅姑，双足不能缩。

洒泣眼无泪，酸苦只在腹。回头语小姑，语咽气复蹙。

可怜我生儿，艰苦赖鞠育。勿以生死异，饥饱时在目。

开我嫁时箱，布衣未堪鬻。指日秋风来，改作我儿服。

徽音久如何，日月忽已积。枯坐惨不欢，出门昧所历。

空房起昼阴，冷气出枕席。窗多蛛结网，案尽鼠行迹。

亦有筐中麻，灯火手自绩。亦有所对镜，花钿恣狼藉。

徘徊思言笑，仿佛面如觌。回头遽欲语，抚心一摽擗。

前夜梦见之，色惨体更瘠。恍惚絮语间，问儿何所食。

暂时魂魄聚，觉后泉壤隔。忘情愧太上，庄缶讵忍击？
稍霁二首 其一
郭祥正（宋代）

稍止今朝雨，犹埋瘴岭云。乱流安可塞，故老未尝闻。

阴怪群难数，阳光晚渐分。仅能存井邑，不复念锄耘。
秋雨所居漏湿
刘敞（宋代）

皇天不爱物，风雨害秋成。未恨泥涂辱，端忧柱石倾。

淹留惊岁宴，坚卧怅鸡鸣。吾道还如此，商歌天未明。
题画·夏景
李用（宋代）

夏云多奇峰，翠屏高列耸。
瑞气负钟灵，群低皆仰供。
次韵和子渊学士春雨
韩琦（宋代）

天幕沉沉淑气温，雨丝轻软坠云根。洗开春色无多润，染尽花光不见痕。

寂寞画楼和梦锁，依微芳树过人昏。堂虚座密珠帘下，试问淳于醉几樽。
初六夜月
苏福（明代）

烛笼西坠敛馀红，谁把新镰挂晓空。此际莫嫌光彩少，也堪邀客酒盈钟。
夜梦亦好园
喻良能（宋代）

薄宦思归切，天涯秋气深。
一番南国梦，千里故园心。
历历湖边路，悠悠沙上禽。
横枝清绝处，何日复追寻。
送僧
晃冲之（宋代）

无端伏枕日，不见放舟时。
晚得平安报，初成送别诗。
山深归履急，江阔度杯迟。
定许同香火，终参慧远师。
豪家
秦韬玉（唐代）

石甃通渠引御波，绿槐阴里五侯家。地衣镇角香狮子，

帘额侵钩绣避邪。按彻清歌天未晓，饮回深院漏犹赊。

四邻池馆吞将尽，尚自堆金为买花。
白门遇程序伯次韵奉酬 其二
陆嵩（清代）

惆怅秦淮路，西风愿屡违。堕鸢惊跕跕，残柳故依依。

久管身兼病，无田几况饥。蹉跎俱五十，岂是未知非。
种松
宋荦（清代）

一片青葱色，移来历万峰。
数枝初伴鹤，孤干已犹龙。
日瘦阴还薄，风多响自重。
岁寒堪寄傲，何必大夫封？
人日登大观楼
李良柱（明代）

春晴惟七日，登眺兴应饶。残白留梅萼，新青到柳条。

水光侵绮席，楼势逼丹霄。正好寻诗景，重来不费招。
貂裘换酒 其五
姚燮（清代）

游戏人间耳。甚寻常、墨奴粉隶，两难安置。那有男身刘碧玉，肯两汉宫猪媚。

把一握、云心轻委。记否萝屏秋雨夕，楚灵均、掩泣歌山鬼。

灯耿耿，敛襟对。

眼看江上东流水。想年来、味都尝遍，苦甜桃李。插脚红尘无转劫，谁免谤生薏苡。

且跨虎、空山长逝。几辈情丝能慧断，撇莲华、忏梦清钟地。

天上月，要残矣。
代仍六弟吊程贡元三首
许月卿（宋代）

仁者竟不寿，世事空悠悠。
霜满人洪墓，月寒尊美楼。
慈乌千载恨，荐鹗一生休。
画史成何事，青山炯照眸。
雨中新柳
德日（清代）

深黄浅绿雨中新，才倚雕栏更损神。翠色最宜侵少妇，柔条未可赠离人。

衣沾清泪时时湿，眉染浓烟故故颦。无力舞风飞更歇，由来腰细不胜春。
山中言事
方干（唐代）

日与村家事渐同，烧松啜茗学邻翁。池塘月撼芙蕖浪，

窗户凉生薜荔风。书幌昼昏岚气里，巢枝俯折雪声中。

山阴钓叟无知己，窥镜撏多鬓欲空。
绝句二首 其一
张绍文（宋代）

晓云扶日上高梧，一枕春酲困未苏。山鸟不知如许事，隔窗犹自劝提壶。
禽言六首 其五 婆饼焦
顾璘（明代）

阿姥作饵，妇也烧之。承令弗虔，火则燎之。古有顺妇，叱犬摽之。

尔婆有饼，宜尔妇焦之。
过刘季孙
晁补之（宋代）

刘侯岁覆春堤料，居不曾闲须我劳。
未嫌清浊各有携，匪报琼瑶以为好。
吏诃单绞自可更，儿笑接罹从复倒。
为怜徒步此青袍，重忆归来着黄帽。
官忙未向林野疏，时清不废诗书傲。
梨花如雪许重寻，秋实垂墙晚方到。
东山感春诗，次己亥感秋韵 其一
丘逢甲（清代）

沧海尘生锦瑟年，明珠泪尽月当天。人间传遍西昆体，谁解春心托杜鹃？
通问赣州留尚书并寄三首
赵蕃（宋代）

陛下胡为先一州，是公岂合久诸侯。
东江西江水且涨，南诸北诸春正浮。
促席久思宣室问，都人愿睹翰林游。
我家怀玉诸之下，亦拟探奇谒道周。
临江仙（仙吕调）
柳永（宋代）

鸣珂碎撼都门晓，旌幛拥下天人。马摇金辔破香尘。壶浆盈路，欢动一城春。

扬州曾是追游地，酒台花径仍存。凤箫依旧月中闻。荆王魂梦，应认岭头云。
寄赠长洲江明府明府楚之桃源人
胡应麟（明代）

十载风期梦寐赊，相逢何意骤天涯。栽成林屋花千亩，恍入桃源树万家。

画鹢秋分吴苑月，飞凫晴蹴汉宫霞。青旗夹岸休回首，满目河梁散曙鸦。
过古安吊季叔行人见海公
释今全（明代）

梦断围棋秋复秋，堪怜屐齿折高丘。忽惊短棹魂游处，空见长江水自流。

漠漠关山悬北蓟，濛濛烟雨锁南洲。好将往事超生死，莫向皇华忆旧游。
次正夫登沛中歌风台
彭汝砺（宋代）

屹屹泗上城，隆隆沛中台。登台不见人，祇见山崔嵬。

高祖汤武不，神明天所开。潜龙已飞跃，乘马宁邅回。

倒戈与天旋，万国俱子来。西楚殪封兕，东齐荡纤埃。

任使虽故人，萧曹亦贤哉。功成思猛士，乐极自成哀。

如何古之人，懿德乃所怀。
小姑
王安石（宋代）

小姑未嫁与兰支，何恨流传乐府诗。
初学水仙骑赤鲤，竟寻山鬼从文狸。
缤纷云杉空棠檝，绰约烟鬟独桂旗。
弄玉有祠终或往，飞琼无梦故难知。
潮月亭
陶弼（宋代）

角声吹送小单于，薄雾稀星乍有燕。
坐看月从潮上出，水晶盘里夜明珠。
八声甘州（怀张安国）
王质（宋代）

海茫茫、天北与天南，吾友定安归。闻濡须江上，皖公山下，驾白云飞。莽苍空郊虚野，古路立斜晖。颜跖皆尘土，苦泪休挥。

一代锦肠绣肺，想英魂皎皎，健口霏霏。望寒空明月，无路寄相思。叹千古、兴亡成败，满乾坤、遗恨有谁知。今何在，一川烟惨，万壑风悲。安国死后，在淮南屡降，凭箕作诗词偈颂及结字，比生前愈奇伟。淮宁宰陆同得遗墨尤多。
和煮茗诗韵二首 其二
苏仲（明代）

占断风云一掬春，汲泉分火属何人。凤团巧制传来妙，龙焙初开不放陈。

曾把睡魔都战倒，顿令诗骨倍精神。瓦瓯逼透梅花月，刚好先生与我亲。
成氏园
李光（宋代）

泰和坊外成家园，花木幽茂泉涓涓。竹篱茅舍称野逸，平坡细涓遥相连。

青松翠竹晚色净，红蕉素槿秋争鲜。幽禽颉颃树蒙密，古木夭矫藤交缠。

嗟予与子成二老，登山临水追少年。幕中群彦尽豪俊，小儿亦许依红莲。

焚香隐几如逃禅，一枰胜负聊欣然。谁云岭南瘴疠地，城西一壑吾欲专。
南行寄呈尊大人领省
耶律铸（宋代）

一梦黄粱不待炊，若为流泪满征衣。目前西塞身南渡，肠断东风心北飞。
征东至淇门答宋十一参军之问
陈子昂（唐代）

南星中大火，将子涉清淇。西林改微月，征旆空自持。

碧潭去已远，瑶华折遗谁。若问辽阳戍，悠悠天际旗。
上阳白发人
白居易（唐代）

上阳人，上阳人，红颜暗老白发新。
绿衣监使守宫门，一闭上阳多少春。
玄宗末岁初选入，入时十六今六十。
同时采择百余人，零落年深残此身。
忆昔吞悲别亲族，扶入车中不教哭。
皆云入内便承恩，脸似芙蓉胸似玉。
未容君王得见面，已被杨妃遥侧目。
妒令潜配上阳宫，一生遂向空房宿。
宿空房，秋夜长，夜长无寐天不明。
耿耿残灯背壁影，萧萧暗雨打窗声。
春日迟，日迟独坐天难暮。
宫莺百啭愁厌闻，梁燕双栖老休妒。
莺归燕去长悄然，春往秋来不记年。
唯向深宫望明月，东西四五百回圆。
今日宫中年最老，大家遥赐尚书号。
小头鞵履窄衣裳，青黛点眉眉细长。
外人不见见应笑，天宝末年时世妆。
上阳人，苦最多。
少亦苦，老亦苦，少苦老苦两如何！
君不见昔时吕向美人赋，
又不见今日上阳白发歌！
仙佛之孝十首·苏仙公
林同（宋代）

世传苏氏子，白日去登仙。
念母留空櫃，敲时即得钱。
拟古七十首 其二 苏属国武别友
王世贞（明代）

驱车出郭门，北风何惨悽。良朋相追饯，行李且光辉。

浮云为我停，晨风为我啼。四牡既骙骙，御者安肯迟。

弹琴写情素，柱促令弦移。泠泠流泉水，助我弦声悲。

何以将远别，杨柳吐青枝。行人插枝去，往往自成围。

少壮若流飙，逝者不复归。常闻忠与信，蛮貊可由之。

及时各努力，王路正清夷。
参政宣献楼公挽歌辞 其一
史弥宁（宋代）

欲知天意属英奇，端为斯文待发挥。挺挺魏谟祖风烈，堂堂伏湛国光辉。

久参机政儒臣贵，未到公台物论违。丹旐东风马鞍袅，送车谁不泪襟衣。
以夜阑更秉烛相对如梦寐分韵得梦字
顾瑛（元代）

凉风振林木，恻恻初寒动。肃客桃花源，张筵鸣玉洞。

落日照金樽，飞雪栖画栋。谈玄味妙理，谑笑杂微讽。

取琴雪巢弹，共听金石弄。嘉会固难并，聚散恍春梦。

明发大江舟，天阔孤鸿送。
题丹山
昂吉（元代）

昔人仙去大兰山，台殿空遗石壁间。崖瀑四时飞白云，溪云长日护玄关。

青棂露冷从猿采，仙未风生看虎还。昨夜洞前新雨过，主人留客听潺湲。
山居杂兴
张次贤（宋代）

深林树色翠重重，一枕蘧蘧蝶翅浓。
好鸟乍啼惊梦觉，可人山色人帘栊。
大行皇帝挽词五首
许月卿（宋代）

享国昭陵似，龙飞四十春。
哀荣皆甲子，创守又庚申。
刑措成康治，风移尧舜仁。
瑶编再仁祖，万叶道如新。
景阳谏议赴馀杭
杨亿（宋代）

浙水东西两节旄，君今于此握戎韬。
油囊仙姥流霞酒，鳅穴灵胥白鹭涛。
盘石起家传典训，翘车开幕聘英髦。
子牟江海终非久，剩鱠鲈鱼把蟹螯。
梅花水月仙子画
张昱（元代）

游魂非鬼亦非仙，凭附梅花度岁年。欲向姮娥诉孤另，浪中亦自少团圆。
古渔父词十二首
王铚（宋代）

万里号风雪满山，黄芦晻霭水汪湾。
九衢朝马愁泥滑，不识渔翁兴未閒。
偈颂一百四十一首 其一二四
释师范（宋代）

木中有火，钻之始明。矿中有金，炼之始精。诸人分上各各有无价之宝，如何甘自溺于阴入之坑。
送人寻裴斐
储光羲（唐代）

柱史回清宪，谪居临汉川。迟君千里驾，方外赏云泉。

路断因春水，山深隔暝烟。湘江见游女，寄摘一枝莲。
春晴 其一
释道潜（宋代）

积雨久不破，曾阴蔽城阙。晓来得春风，扫荡净六合。

绰约墙头花，依微带残月。少年谁家子，骅骝飞蹀躞。

扬鞭出郊去，逸兴生林樾。黄鸟弄柔音，青梅已堪折。

行乐须及辰，芳时易消歇。
留题仰山大师塔院
齐己（唐代）

岚光叠杳冥，晓翠湿窗明。欲起游方去，重来绕塔行。

乱云开鸟道，群木发秋声。曾约诸徒弟，香灯尽此生。
寄徐稚山
王洋（宋代）

曾揽轺轩一整冠，江西吏胆至今寒。
疲民仰德方为贵，野老言今不似官。
身必静休犹是病，心无拣择始知安。
高情未得真消息，试仗诗筒一间看。
秀香堂
李光（宋代）

山远江深胜地藏，森森乔木间修篁。月林不动参差影，花径常供自在香。

沉水爇残金鸭冷，落花飞尽绿阴凉。神通甚愧维摩老，聊长蛮邦作醉乡。
归自漕司试院到桐庐晚偶成
杜范（宋代）

归棹便风溯古流，一杯独酌兴悠悠。夕阳蘸水金窝沸，暮霭笼山紫幕浮。

牧笛村村分路入，渔帆浦浦带烟收。丹青此处难为手，更有羁情不奈秋。
竞渡诗
卢肇（唐代）

石溪久住思端午，馆驿楼前看发机。
鼙鼓动时雷隐隐，兽头凌处雪微微。
冲波突出人齐譀，跃浪争先鸟退飞。
向道是龙刚不信，果然夺得锦标归。
立春日宁州行营因赋朔风吹飞雪
李益（唐代）

边声日夜合，朔风惊复来。龙山不可望，千里一裴回。

捐扇破谁执，素纨轻欲裁。非时妒桃李，自是舞阳台。
寄河东按察待制施正臣
宋祁（宋代）

并门迢递驾朱轮，紫橐宫毫晦隙尘。
几眼带移贪事国，半生桐老苦伤春。
比来置酒觞何属，自此惊秋发恐新。
鳌署病夫期自代，眼中遍忆未归人。
咏史上·张敞二首
陈普（宋代）

章台陌上试金鞍，文君镜中描远山。
黄霸功隳王吉老，五日京兆得偷闲。
宿孔镇观雨中蛛丝五首
杨万里（宋代）

网罗最密是蛛丝，却被秋蚊圣得知。
粘著便飞来不再，蛛丝也解有疏时。
过鹅湖留赠昌长老二首 其二
李纲（宋代）

谪宦去为剑浦吏，税驾且作鹅湖游。沈沈梵宇殿阁古，寂寂胜地林泉幽。

祖师道场谁继嗣，妙峰德云真比丘。夜寒灯下接软语，却恨行客难淹留。
减字木兰花·美人骨
况周颐（清代）

阳秋皮里。何止肉匀肌理腻。玉莹冰清。无俗偏宜百媚生。
银屏读曲。药店飞龙为谁出。坦腹才难。消得文章比建安。
太子李舍人城东别业与二三文友逃暑
钱起（唐代）

下马失炎暑，重门深绿篁。宫臣礼嘉客，林表开兰堂。

兹夕兴难尽，澄罍照墨场。鲜风吹印绶，密坐皆馨香。

美景惜文会，清吟迟羽觞。东林晚来好，目极趣何长。

鸟道挂疏雨，人家残夕阳。城隅拥归骑，留醉恋琼芳。
春帖子词·皇帝阁十二首
宋祁（宋代）

瑞福随春到，穰穰正似山。
君王宽大诏，自此遍人间。
峡中杂诗 其三
顾复初（清代）

物候西南异，爰知富媪材。药苗松乳雪，虫穴竹根雷。

泥暖藏龙骨，山寒孕虎胎。蜀都谁续赋，好借太冲才。
霜叶飞 黄牙菜
陈维崧（清代）

轻松纤软评春雪，此言殊耐寻玩。昔人句子巧形相，又入春趺玩。

细拟议、两般俱善。不如单咏霜蔬便。每未到春盘，早赪甲、娇擎隽永，那数禁脔。

此际风雪豪家，点酥抑鲊，花压羔儿红浅。寒酸腹内剩蔬畦，那有羊来践。

只千里、湖莼路远。乡愁菜把权消遣。对稀疏、凭小摘，忽忆情亲，踌躇未免。
薛景石兄弟问诗於徐道晖请使行质以子钱畀之
叶适（宋代）

弹九旧是吟边物，珠走钱流义自通。
认得徐家生活句，新来栏典讳诗穷。
寓云居得张龙湖相公书
施峻（明代）

精舍岧峣隔翠微，我来便觉世情违。
疏灯照雨檐花落，短鬓临情木叶稀。
白雁虚疑千里信，青山容得几人归。
诗成正在钟鸣后，独立空庭揽旧衣。
和张仲实绝句四首 其四
陆文圭（元代）

兀坐书林闭董帷，时寻佳句写乌丝。儿时论语今忘却，且让安昌作帝师。
湖上晚望
王镃（宋代）

酒醒湖光生嫩凉，卧船吹笛藕花香。
游人尽逐莺花去，一片闲情在夕阳。
关门望华山
刘长卿（唐代）

客路瞻太华，三峰高际天。夏云亘百里，合沓遥相连。

雷雨飞半亘，太阳在其巅。翠微关上近，瀑布林梢悬。

爱此众容秀，能令西望偏。徘徊忘暝色，泱漭成阴烟。

曾是朝百灵，亦闻会群仙。琼浆岂易挹，毛女非空传。

仿佛仍伫想，幽期如眼前。金天有青庙，松柏隐苍然。
挽黎承事
胡寅（宋代）

北正黎司地，南来得姓繁。
清时能教子，余润必高门。
珠蚌他年誉，金籝晚岁温。
王师勤佐馈，乡斗待平反。
怀李希声
谢逸（宋代）

木落野空旷，天迥江湖深。登楼眺遐荒，朔风吹壮襟。

望望不能去，勤我思贤心。此心何所思，思我逍遥子。

挂冠卧秋斋，阅世齐愠喜。念昔造其室，微言契名理。

击考天玉球，四坐清音起。别来越三祀，洋洋犹在耳。

宵长梦寐勤，月明渡淮水。
石上藤（得上字）
岑参（唐代）

石上生孤藤，弱蔓依石长。不逢高枝引，未得凌空上。

何处堪托身，为君长万丈。
祭坦仲履
释文珦（宋代）

仲履真吾徒，敏慧出流辈。
比玉无纤瑕，方珠绝微颣。
子心如秋月，皎皎长不昧。
子身如閒云，出处极自在。
相从逾十年，不见时俗态。
爱子静而文，喜子和而耐。
语子以玄微，一一能领会。
今子隔重泉，使我增感慨。
酌彼清漳泉，为子供一酹。
魂气诚有知，歆监俨如对。
次韵程泰之酴醾
王十朋（宋代）

青春果作堂堂去，啼鸟唤春春不住。明珠万颗玉为钱，欲买风光嗟已莫。

蓬山地冷花木稀，祗有寒梅已先雨。谁遣虬枝上高架，稍觉云阴覆行路。

雨馀景物犹未佳，叶底精神不多露。鼻观疑闻班马香，姿比何郎更风度。

平生惜春如惜别，老眼待花如待哺。幽亭相对止三人，草草杯盘为花具。
鲍防《云门寺济公上方偈序》 崔泌《蔷薇偈》
浙东众诗人（唐代）

护草木性，植彼蔷薇。眼根不染，见尔色非。
行路难·洞庭水上一
吴均（南北朝）

洞庭水上一株桐，
经霜触浪困严风。
昔时抽心耀白日，
今旦卧死黄沙中。
洛阳名工见咨嗟，
一翦一刻作琵琶。
白璧规心学明月，
珊瑚映面作风花。
帝王见赏不见忘，
提携把握登建章。
掩抑摧藏张女弹，
殷勤促柱楚明光。
年年月月对君子，
遥遥夜夜宿未央。
未央采女弃鸣篪，
争先拂拭生光仪。
茱萸锦衣玉作匣，
安念昔日枯树枝。
不学衡山南岭桂，
至今千年犹未知。
【越调】斗鹌鹑_自悟弃职休
吴仁卿（元代）

自悟
弃职休官，张良范蠡。释辞了紫绶金章，待看青山绿山。跳出狼虎丛中，不入麒麟画里。想爵禄高，性命危。一个个舍死忘生，争宣竞敕。
【紫花儿序】你都待重裀而卧，列鼎而食，不如我拂袖而归。急流中勇退，见贤思齐。当日个，宁武子左丘明孔仲尼。邦有道则仕，邦无道则废，齐魏里使煞个孙庞，殷商中饿杀了夷齐。
【鬼三台】看了些英雄辈，争闲气，为功名将命亏。笑豫让，叹鉏麑，待图个甚的？论功劳胜似燕乐毅，论才学不如晋李仪。常言道才广妨身，官高害己。
【圣药王】我如今近七十，才晓得，方知道老而不死是为贼。指鹿做马，唤凤做鸡。葫芦今后大家提，想谁别辨个是和非。
【调笑令】为甚每日醉如泥，除睡人间总不知。戒之在得因何意，老不必争名夺利。黄金垛到北斗齐，也跳不出是处轮回。
【圣药王】赤紧的乌紧飞，兔紧催，暂时相赏莫相违。菊满篱，酒满杯。当吃得席前花影坐间移，白发故人稀。
【尾】想当日子房公会觅全身计，一个识空便抽头的范蠡。归山去的待看翠巍巍千丈岭头云，归湖的待看绿湛湛长江万顷水。
罗敷歌（采桑子·五之一）
贺铸（宋代）

高楼帘卷秋风里，目送斜阳。衾枕遗香。今夜还如昨夜长。

玉人望月销凝处，应在西厢。关掩兰堂。惟有纱灯伴绣床。